Persone wat gestremd is, is nie minderwaardig of bejammerenswaardig nie. Hulle is mense soos ek en jy en wil met respek behandel word en as deel van die samelewing aanvaar word. Al wat hulle anders maak, is dat hulle moontlik hulpmiddels of spesiale versorging nodig het wat die lewe vir hulle makliker kan maak. Dis egter duur en nie almal kan dit bekostig nie, daarom is daar fondsinsamelingsveldtogte soos Loslitdag om in hierdie finansiële behoeftes te voorsien.
Suid-Afrika het helde nodig – gewone mense wat buitengewone dinge doen. Daarom word daar ʼn beroep op elke persoon gedoen om ’n kampvegter vir verandering te wees, asook ʼn held vir jouself, vir ander en vir ons land. Die oorhoofse doel is om ʼn samelewing tot stand te bring waar niemand uitgesluit word nie en waar almal se regte ewe belangrik is.